Juss Haasma

**Juss Haasma** (sündinud 23. augustil 1985 Tallinnas) on eesti näitleja, muusik ja meelelahutaja.

Ta on lõpetanud Tallinna Vanalinna Hariduskolleegiumi ning 2008. aastal Eesti Muusikaakadeemia Kõrgema Lavakunstikooli (XXIII lend).

Aastatel 2008–2009 töötas ta Ugala teatri näitlejana ja 2009. aastast on vabakutseline näitleja. 

Ta on Eesti Teatriliidu ja Näitlejate Liidu liige (2008).

## Näitleja- ja lavastajatöö
### Teatris
* 2007 – "Faust", NO99
* 2009 – "Arturi laulud ja aastad", Ugala
* 2010 – "Pärmi Jaagu unenägu", Tartu Uus Teater – autor, lavastaja
* 2011–2013 – "Peko" (Essu)
* 2011 – "Raudmees. Odysseuse eksirännakud", Tartu Uus Teater (Gunnar Graps)
* 2018 – "Kaunitar ja koletis", Vanemuine (Küünal)
* 2018 – "Kremli ööbikud", Tartu Uus Teater (Jaak Joala, Gunnar Graps jt)
* 2019 – "West Side Story", Rahvusooper Estonia (üks peaosalisi, Riff)
* 2021 – "Professor sai värske õhu mürgituse", Vana Baskini Teater 
* 2021 – "Eramaa", Hof Podis
* 2021 – "Nõidkapteni needus", Hof Podis
* 2022 – "Kui palju maksab mees?", Komöödiateater
* 2025 – "Nimi", Nuutrum

### Filmides ja telesarjades
* 2007 – "Jan Uuspõld läheb Tartusse", Sõdur Juss
* 2007 – "Ohtlik lend" (ETV), Fototöötaja Ülo
* 2008 – "Soovide puu" (Revolver Film)
* 2013–2016, 2018, 2019 – Rainis Sõber. "Kättemaksukontor" (TV3)
* 2016 – "Päevad, mis ajasid segadusse", Mattias
* 2016–2019 – "Suur komöödiaõhtu" (Kanal 2), Reet Pull
* 2020 – "Õnne 13" (ETV), Tõnn
* 2021 – "Öölapsed", politseinik

## Muusikaga seotud tegevus
Juss Haasma õpetab Tallinna huvikeskuses Kullo trummimängu. Ta mängib ka kitarri ja flööti ning laulab.

2015. aasta sügisel võitis ta TV3 telesaate "Su nägu kõlab tuttavalt" ning annetas võidetud 10 000 eurot Tartu Ülikooli Kliinikumi Lastefondile. 

2016. aasta juulis toimus Juss Haasma, Ott Leplandi ja Liis Lemsalu ühine kontsertetenduste turnee "Backstage", mille jaoks valmis ka nende ühislaul “Nägupidi seebivahu sees” (muusika: Juss Haasma, sõnad: Felix Kütt).

Vanalinna Hariduskolleegiumi õpilasena asutas ta 2013. aastal ansambli Trikster, kus ta pärast pikemat pausi 2017. aastast taas kitarri mängib ja laulab. Koos ansambli ja Lenna Kuurmaaga on ta andnud sarja jõulukontserte (2017) ja suvekontserte (2018). 2020. aastal pakkus sama koosseis meelelahutust Tallinki Rootsi kruiisidel.

2020. aastal oli Juss Haasma üks Jaak Joala laulude esitajaid maestro 70. sünniaastapäeva kontsertidel "Kuulsuse ahelad" (teised esinejad: Märt Avandi, Ivo Linna ja Lexsoul Dancemachine). 2025. aastal esitab ta koos Koit Toome, Mikk Saare ja Robert Linnaga biitlite laule kontsertidel "The Estonian Beatles".

2022. aasta mais tutvustati Eesti Televisiooni saates "Hommik Anuga" Haasmate pereansamblit, kuhu kuuluvad peale Juss Haasma tema õde Minna, vend Uku, ema Epp ja isa Arne Haasma. Jussi sõnul on pereansambel ärgitanud teda harjutama flöödimängu.

Kuna Juss Haasma on isa töö tõttu lapsest peale kaasas käinud paljudel ansambli Kukerpillid kontsertidel ja ringreisidel, on teda nimetatud Orkestri Pojaks ja ta ise on võtnud endale Kukerpillide statistiku rolli. Statistikuna avalikustas ta Kukerpillide 50. tegevusaasta puhul järgmist: 
Ta laulab ja mängib trummi ansamblis Pikapäevarühma poisid.

## Spordiga seotud tegevus
Koolipõlvest saati jalgpalli mänginud Juss Haasma ühendab aeg-ajalt oma jalgpalli- ja muusikaarmastuse, näiteks esinedes 2015. aasta jalgpalligalal või esitades 31. augustil Eesti-Malta jalgpalli maavõistlusel Eesti hümni.

Juss Haasma osales täpselt saja osaleja seas 30. juunist 1. juulini 2018 toimunud Nike teatejooksul "Tipust topini". See on juba mitmendat korda igal aastal joostav 335 km pikkune distants, mis saab esimese päeva hommikul alguse Suure Munamäe jalamilt, kulgeb siis läbi Rõuge, Otepää, Elva, Tartu, Palamuse, Porkuni, Tapa, Lehtse, Jäneda, Kõrvemaa, Raasiku ja Saha ning lõpeb teise päeva pärastlõunal finišis Tallinnas Pirita Purjespordikeskuses. Osaleb 10 kümneliikmelist võistkonda, iga jooksja jookseb distantsi jooksul kolm korda 8–15-kilomeetrist lõiku.

## Muid tegemisi
* 2017. aastal juhtus tal Tais raske mootorrattaõnnetus, millest jäi näole silmatorkav arm. Õnnetusest toibumine võttis kaua aega. "See teekond oli aasta või kaks sõda ja lahingut iseendaga," on Juss Haasma hiljem meenutanud.
* 2020. aastal oli ta Huawei tahvelarvuti MatePad Pro turunduskampaania reklaaminägu.
* 2021. aastal osales ta sotsiaalkindlustusameti kampaanias, mis kutsus inimesi üles helistama tasuta ja ööpäev läbi töötavale vaimse tervise nõuandeliinile ning jagama oma muresid.
* 2022. aasta sügisel osales Haasma TV3 heategevuslikus meelelahutussaates "Tantsud tähtedega", kus tema treener ja tantsupartner oli Kerstin Kruuse.

## Isiklikku
Tema isa on ansambli Kukerpillid akordionist ja laulja Arne Haasma ning noorem vend on Uku Haasma. Tema onu on vioolamängija ja muusikapedagoog Arvo Haasma.

Juss Haasmal on kooselust Ann Vilgatsiga tütred Miia ja Madli.

## Viited

## Kirjandus
* Andres Keil. Juss Haasma – inimene, kes usub ja tahab. Eesti Päevaleht, 20. oktoober 2007

## Välislingid
* Juss Haasma IMDb
* Marta Vasarik. Juss Haasma: eesmärgid aitavad jõuda parema minani Sportland Magazine, 24. märts 2022
* Käbi ei kuku... Arne ja Juss Haasma Vikerraadio, 6. juuni 2021